En 1797, mientres as Guerras napolionicas, os Países Baixos y o Reino Uniu luitoron entre sí en a dita Quatrena Guerra anglo-neerlandesa, y as tropas de l'Exercito britanico fuoron ninviatas a ocupar as posesions neerlandesas en o cabo de Buena Esperanza, ta evitar amás a posible influencia d'as ideyas d'a Revolución Francesa en un puesto tan sensible ta la suya politica colonial como yera la India, en trobar-se a colonia neerlandesa clavata en a rota enta la India. En continar os Países Baixos a suya alianza melitar como o estato satelite que yera en ixe inte d'a Francia de Napolión Bonaparte, o Reino Uniu s'anexionó o territorio en 1805, continando dimpués con una politica d'expansión enta o norte d'a colonia, a quala cosa fació que bi hese encara más luitas contra os xhosas, plegando a nueva muga con iste pueblo dica o río Fish, linia de muga que os britanicos fortificaron en establir-ie quantos fuertes.